**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι 27 – 10 – 2024**

**ΑΜΑΡΟΥΣΙΟΥ Αρ. Πρ.: 273**

**Ταχ. Δ/νση: Μαραθωνοδρόμου 54**

**Τ. Κ. 15124 Μαρούσι**

**Τηλ.: 210 8020697**

**Πληροφ.: Δ. Πολυχρονιάδης (6945394406)**

**Email:syll2grafeio@gmail.com**

**Δικτυακός τόπος: http//: www.syllogosekpaideutikonpeamarousisou.gr**

**ΠΡΟΣ: ΥΠΑΙΘΑ, Περιφερειακή Δ/νση Πρ. & Δευτ. Εκπ/σης Αττικής, Δ/νση Π. Ε. Α΄ Αθήνας, Σχολικούς Συμβούλους Εκπ/σης Ειδικής & Γενικής Αγωγής της Δ/νσης Π. Ε. Β΄ Αθήνας, Δ. Ο. Ε., Συλλόγους Εκπ/κών Π. Ε. της χώρας, ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**Θέμα: « Άμεση κάλυψη των κενών σε εκπαιδευτικό προσωπικό και Ε. Β. Π. (ειδικό βοηθητικό προσωπικό) του Ειδικού Δημοτικού Σχολείου Αμαρουσίου».**

Αξιότιμε κε Υπουργέ Παιδείας

Το Ειδικό Δημοτικό Σχολείο Αμαρουσίου που στεγάζεται εντός του Σικιαριδείου Ιδρύματος στο Μαρούσι αποτελεί την μεγαλύτερη σχολική μονάδα Ειδικής Αγωγής της Αττικής με 63 εγγεγραμμένους – φοιτώντες μαθητές/μαθήτριες και παρά τις αλλεπάλληλες έγγραφες οχλήσεις – ενημερώσεις προς την Δ/νση Π. Ε. Β΄ Αθήνας, τόσο από την πλευρά του Διευθυντή & του Συλλόγου των διδασκόντων του σχολείου όσο και από την πλευρά του σωματείου μας, παραμένει, δύο μήνες μετά την έναρξη του σχολικού έτους 2024 – 2025, με κενά στο εκπαιδευτικό προσωπικό και στο Ειδικό Βοηθητικό Προσωπικό (Ε. Β. Π.) που χρειάζεται για να λειτουργήσει εύρυθμα.

**Συγκεκριμένα το Ειδικό Δημοτικό Σχολείο Αμαρουσίου (Σικιαρίδειο) χρειάζεται άμεσα: 1 (έναν/μία) Εκπαιδευτικό ΠΕ 70 (Δασκάλων), 1 (έναν/μία) Εκπαιδευτικό Θεατρικής Αγωγής, 12 ώρες Εκπαιδευτικού Μουσικής, 5 (πέντε) άτομα Ειδικό Βοηθητικό Προσωπικό (Ε.Β.Π.).**

Οι ελλείψεις αυτές δημιουργούν τεράστια προβλήματα στην εύρυθμη λειτουργία της συγκεκριμένης σχολικής μονάδας με ανυπολόγιστες συνέπειες στην ποιότητα παροχής εκπαίδευσης των μαθητών/μαθητριών του σχολείου, τα οποία αδυνατούμε να πιστέψουμε ότι οι υπηρεσίες του ΥΠΑΙΘΑ θεωρούν «παιδιά ενός κατώτερου Θεού» σε σχέση με τις/τους συμμαθητές/συμμαθήτριές τους της Γενικής Αγωγής.

Επιπλέον αναρωτιόμαστε γιατί δεν έχουν καλυφθεί ακόμα τα κενά σε εκπαιδευτικό και Ειδικό Βοηθητικό Προσωπικό της συγκεκριμένης σχολικής μονάδας, ιδιαίτερα από την στιγμή που φέτος ζητήθηκαν αποσπάσεις από μόνιμους εκπαιδευτικούς για το συγκεκριμένο σχολείο και δεν ικανοποιήθηκαν αναιτιολόγητα από την Δ/νση Π. Ε. και το Π.Υ.Σ.Π.Ε. Β΄ Αθήνας και ιδιαίτερα όταν κατά την προηγούμενη σχολική χρονιά (2023 – 2024) το συγκεκριμένο σχολείο είχε πολύ μεγαλύτερο αριθμό υπηρετούντων σε αυτό εκπαιδευτικών για τον ίδιο αριθμό μαθητών, ενώ φέτος δεν μπορεί να καλύψει στοιχειωδώς τις ανάγκες του με ενδεικτικό παράδειγμα την αναλογία μαθητών ανά άτομο ΕΒΠ (υπηρετούν μόλις τρία άτομα ΕΒΠ στο Ειδικό Δημοτικό Σχολείο Αμαρουσίου) που είναι 1 άτομο ΕΒΠ προς 21 μαθητές, με ό, τι αυτό συνεπάγεται για την εύρυθμη λειτουργία της ομώνυμης σχολικής μονάδας.

Σας καλούμε να προβείτε άμεσα στην κάλυψη των αναγκών σε εκπαιδευτικό προσωπικό και ΕΒΠ του Ειδικού Δημοτικού Σχολείου Αμαρουσίου και παρακαλούμε για τις δικές σας ενέργειες.

